*Amikor aztán Jézus odaért, megtudta, hogy már négy napja a sírban van. (Jn11,17)*

Jézus elindult és megérkezett tehát a tanítványi csapattal és nincs leírás arról, hogy bármiféle gond lett volna útközben. Az eltelt időről ugyancsak nincs pontos információnk, csak azt tudjuk, hogy Lázár már négy napja a sírban van. A zsidóság körében általánosan ismert volt az a feltételezés, hogy egy halott lelke három napig a test körül mozog, ezután végleg eltávozik. Ezért is jegyzi meg ennyire pontosan az író, János apostol, hogy már négy napja a sírban volt. Ezek alapján már a régiek szerint is a teljesen reménytelen szakaszba ért csak oda Jézus. Pedig tudjuk, Ő azért jött, hogy felébressze Lázárt. A tanítványok is így tudták, és a tanítványok is ismerték a hagyományt.

Korábban már szóba került, hogy a hit növelésének helyszínén vagyunk. Emberileg vizsgálva pedig a reménytelenség vesz körül. Vajon minek hiszel? Szemeidnek: mert akkor reménytelen a dolog, vagy Jézusnak, de ehhez pedig már hit kell.

Életünk során számtalanszor kerülünk hasonló helyzetbe: a szemek csak a reménytelenséget látják, de Téged Jézus szavai éltessenek, emeld fel a tekintetedet Őhozzá! *Vadon Gyula*